CELEX: 62017CN0654
Language: fi
Date: 2017-11-22 00:00:00
Title: Asia C-654/17 P: Valitus, jonka Bayerische Motoren Werke AG on tehnyt 22.11.2017 unionin yleisen tuomioistuimen (viides jaosto) asiassa T-671/14, Bayerische Motoren Werke v. komissio, 12.9.2017 antamasta tuomiosta

12.3.2018   
            
            
               FI
            
            
               Euroopan unionin virallinen lehti
            
            
               C 94/4
            
         Valitus, jonka Bayerische Motoren Werke AG on tehnyt 22.11.2017 unionin yleisen tuomioistuimen (viides jaosto) asiassa T-671/14, Bayerische Motoren Werke v. komissio, 12.9.2017 antamasta tuomiosta
   (Asia C-654/17 P)
   (2018/C 094/05)
   Oikeudenkäyntikieli: saksa
   
      Asianosaiset
   
   
      Valittaja: Bayerische Motoren Werke AG (edustajat: M. Rosenthal, G. Drauz ja M. Schütte, Rechtsanwälte)
   
      Muut osapuolet: Euroopan komissio ja Freistaat Sachsen
   
      Vaatimukset
   
   Unionin tuomioistuimen on
   
               —
            
            
               kumottava Euroopan unionin yleisen tuomioistuimen (viides jaosto) 12.9.2017 antama tuomio T-671/14
            
         
               —
            
            
               kumottava SEUT 263 artiklan neljännen kohdan nojalla komission asiassa SA.32009 (2011/C) 9.7.2014 tekemä päätös, joka riitautetaan siltä osin kuin siinä katsotaan, että 45 257 273 euron suuruisesta haetusta tuesta 17 miljoonaa euroa ylittävä osa eli 28 257 273 euroa ei sovellu sisämarkkinoille; mikäli unionin tuomioistuin katsoo, ettei se voi antaa lopullista ratkaisua asiassa, sen on vaihtoehtoisesti palautettava asia unionin yleiseen tuomioistuimeen
            
         
               —
            
            
               vaihtoehtoisesti kumottava SEUT 263 artiklan neljännen kohdan nojalla komission asiassa SA.32009 (2011/C) 9.7.2014 tekemä päätös siltä osin kuin siinä kielletään ja todetaan yhteismarkkinoille soveltumattomaksi yleisen ryhmäpoikkeusasetuksen, sellaisena kuin sitä sovellettiin 6.8.2008, 6 artiklan 2 kohdan nojalla kaikkien ilmoitusvelvollisuudesta vapaiden tukien myöntäminen kantajien investointihankkeille sikäli kuin tuen määrä ylittää 17 miljoonaa euroa
            
         
               —
            
            
               velvoitettava unionin tuomioistuimen työjärjestyksen 138 artiklan 1 kohdan ja 184 artiklan 1 ja 2 kohdan mukaisesti vastapuoli korvaamaan oikeudenkäyntikulut.
            
         
      Oikeudelliset perusteet ja pääasialliset perustelut
   
   Valittaja esittää seuraavat valitusperusteet:
   
               1.
            
            
               
                  Ensimmäinen valitusperuste: SEUT 107 artiklan 3 kohtaa on rikottu
               
               Valituksenalaisella tuomiolla rikotaan SEUT 107 artiklan 3 kohtaa, koska unionin yleisen tuomioistuimen olisi päätöstä arvioidessaan pitänyt – mikäli se ei olisi tehnyt oikeudellista virhettä – katsoa, että koska sitä, aiheuttaako tuen myöntäminen kilpailun vääristymistä, ei arvioitu erikseen siitä, missä määrin se aiheuttaa tätä, SEUT 107 artiklan 3 kohdan c alakohtaa on rikottu.
               Valituksenalaisessa tuomiossa ei myönnetä, että vastapuoli ei voinut rajoittaa tutkimustaan pelkästään etukäteisarvioon epäedullisella alueella sijaitsevan hankkeen kustannuksista ja olettaa, että kaikista tämän määrän ylittävistä tuista aiheutuu kilpailun vääristymistä, jättäen samalla täysin huomiotta valittajan erityisen aseman markkinoilla.
            
         
               2.
            
            
               
                  Toinen valitusperuste: SEUT 288 artiklaa ja vuoden 2008 yleisen ryhmäpoikkeusasetuksen 3 artiklaa ja 13 artiklan 1 kohtaa on rikottu
               
               Valituksenalaisella tuomiolla rikotaan SEUT 288 artiklaa ja yleisen ryhmäpoikkeusasetuksen 3 artiklaa ja 13 artiklan 1 kohtaa, koska unionin yleisen tuomioistuimen olisi pitänyt – mikäli se ei olisi tehnyt oikeudellista virhettä – katsoa, että komissiolla ei ollut uudistettua toimivaltaa tutkia tukea ja todeta sitä yhteismarkkinoille soveltumattomaksi riidanalaisessa päätöksessä, siltä osin kuin kyseinen tuki oli jo todettu yleisen ryhmäpoikkeusasetuksen 6 artiklan 2 kohdan rajoissa pääosiltaan soveltuvaksi yhteismarkkinoille ylemmän tasoisen unionin johdetun oikeuden säännöksen perusteella.
               Valittaja väittää lisäksi, että valituksenalaisen tuomion seurauksena kiellolla saada tukea yli 17 miljoonaa euroa syrjitään sitä suhteessa sen kilpailijoihin, koska kaikki vastaavanlaisessa tilanteessa olleet kilpailijat – jopa määräävässä markkina-asemassa olevat – olisivat voineet saada tukea mainitun 6 artiklan 2 kohdan rajoissa huomattavasti suurempaan investointiin Saksan investointitukilain nojalla.